Diari Oficial de la Generalitat Valenciana


Sumari del DOGV 2966, del 08-04-1997 (1997/905053)

Resolució de 16 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/16/(3)/dof/vci/html**

### Dades del document

Número de DOGV
:   2966

Data del DOGV
:   08-04-1997

Secció del DOGV
:   I. DISPOSICIONS GENERALS

Número del document
:   1997/905053


Data del document
:   16-08-1996

Organisme emissor


Tipus de document
:   Resolució

Descriptors 

:   * Cañada
    * Camp de Mirra, el
    * vigilància del medi ambient
    * impacte ambiental

Resolució de 16 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 039/96-AIA, referent al Projecte de l'Explotació de Roca Calcària Anomenada Baldona, que s'emmarca en el perímetre objecte de l'expedient de concessió directa d'explotació d'igual denominació número 2.577, als termes municipals de Cañada i el Camp de Mirra (Alt Vinalopó), promoguda per l'empresa Valenciana de Cementos.  
Vist que l'estudi d'impacte ambiental ha sigut sotmés al tràmit d'informació pública pel Servei Territorial d'Indústria i Energia d'Alacant, mitjançant un anunci publicat en el Butlletí Oficial de la Província d'Alacant número 86 (de data 12 d'abril de 1995), en el Diari Oficial de la Generalitat Valenciana número 2.560 (de data 27 de juliol de 1995) i en el Butlletí Oficial de l'Estat número 80 (de data 4 de maig de 1995), sense que s'hi presentaren al·legacions, segons consta en el certificat del director territorial, rebut en data 30 de gener de 1996.  
Vist que, com a conseqüència de les consultes realitzades es va rebre, en data 3 d'abril, un informe de la Direcció Territorial de Medi Ambient, en el qual es fa constar que els terrenys de l'explotació que recauen sobre el terme municipal de Cañada es troben qualificats com a sòl no urbanitzable comú però, en canvi, els que corresponen al terme municipal del Camp de Mirra tindrien la consideració d'especial protecció en virtut de la disposició transitòria tercera de la Llei 4/1992, de 5 de juny, sobre Sòl No Urbanitzable, ja que el planejament actual d'aquest municipi consisteix en un projecte de delimitació del nucli urbà que no està adaptat a l'esmentada llei. Així mateix, comunica que l'esmentada pedrera està actualment en explotació. D'altra part, no s'ha rebut fins ara resposta a la consulta realitzada a la Direcció General de Patrimoni Artístic, havent finalitzat el termini de consulta concedit.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables.  
Atés que l'article 5 de la Llei 2/1989 atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, Text Refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, i sense perjudici de l'obtenció prèvia de les autoritzacions sectorials que li siguen aplicables, i en especial de la llicència d'activitat municipal, l'explotació de la pedrera Baldona únicament en la part que afecta el terme municipal de Cañada, però no així en la part pertanyent al terme municipal del Camp de Mirra ja que, en aquest cas, no resulta compatible l'actuació projectada amb l'actual qualificació urbanística. En conseqüència, el Projecte d'Explotació haurà de ser modificat per a adaptar-lo al nou perímetre que exclou qualsevol tipus d'activitat extractiva a l'esmentat terme municipal del Camp de Mirra. Així mateix, s'estableixen les següents condicions complementàries a l'estudi d'impacte ambiental i el Pla de Restauració tramitats:  
1. En conseqüència amb la mencionada reducció del perímetre de l'explotació haurà de ser modificat el Pla de Restauració, però es mantenen els criteris previstos en la morfologia dels talussos finals.  
2. Es restaurarà l'explotació per fases, en la mesura que s'esgoten els distints bancs d'explotació previstos. Per a això, els successius plans de labors hauran de considerar com a prioritat l'avanç de l'extracció en aquells bancs i sectors que puguen ser susceptibles d'un esgotament més ràpid, a fi de poder restaurar prompte els seus talussos finals.  
3. Es recorda al promotor la prohibició de realitzar qualsevol tipus d'abocament no autoritzat, especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/1986, Bàsica de Residus Tòxics i Perillosos.  
4. A més de la plantació de pins prevista, la densitat de la qual no haurà de ser inferior a 1.200 exemplars per hectàrea, haurà de completar-se la revegetació de l'àrea afectada per les labors mineres (tant els talussos de banc com les bermes i plataformes) amb una sembra a base d'espart (Stipa tenacissima) i eventualment espècies de farigolar (Thymus vulgaris, p. ex.). Així mateix, es procedirà a una plantació complementària d'espècies arbustives, amb una densitat almenys de 300 exemplars per hectàrea, constituïdes per espècies pròpies de l'entorn natural, com ara Rhamnus lycioides, Quercus cocciffera, Dhafne gnidium, Lonicera implexa i Quercus rotundifolia. El pressupost del Pla de Restauració haurà d'actualitzar-se tot complint aquesta condició.  
5. En les zones que es vagen restaurant s'aplicaran els regs que calguen per al perfecte desenvolupament de les espècies vegetals implantades i sembrades i es procedirà a les cures i la reposició de marres que resulten necessàries.  
6. Si en el procés d'explotació de la pedrera, es trobaren restes paleontològiques, arqueològiques o etnogràfiques, el titular quedarà obligat a fer saber aquest fet a la Conselleria de Cultura, de manera immediata i a adoptar les mesures pertinents amb vista a la seua protecció i conservació.  
7. El promotor queda obligat a presentar davant el Servei Territorial d'Indústria i Energia, abans del 31 de desembre de cada any, un informe anyal en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el Pla de Restauració Estudi d'Impacte Ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs, sense perjudici que utilitzen els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 16 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI